نور الدين الصايل (تزاد 1947، طنجة - مات 15 ديسمبر 2020، الدار البيضا) كان مسؤول إعلامي وناقد فلمجال ديال السينيما وكاتب مغريبي. ساهم فالتشجيع ديال السينيما فلمغريب لكتر من 40 عام. خدا نور الدين صايل الديپلومات ديالو لكبار فلفلسفة وكانو عندو مساهمات كبار فلمجال دالسينيما. خدم فالتلفازة لمغريبية، ومن موراها مشا خدم فلقناة لفرانساوية د"كنال پلوس". تزاد نور الدين الصايل فطنجة. كمل الليسي ديالو فتانوية ابن الخطيب فطنجة وخدا ديپلوم ديال الدراسات لعاليين فلفلسفة فكلية ذلآداب ديال الرباط. قرّا نور الدين الصايل لفلسفة فالليسي دمولاي يوسف فالرباط. نشر نور الدين ف1970 أول مجلة ديال السينيما فلمغريب من مورا ما تأتر فلحركة ديال السينيما التالتة، وسمّاها "سينيما-3". هاد لمجلّة ماطولاتش بزاف، ولاكين خلّات مجلات وجرنانات كتار إيوليو إيكتبو على السينيما فلمغريب. ف1973 أسس نور الدين الصايل لفيديرالية لوطنية دنوادي السينيما فلمغريب (FNCCM) وكان رئيس ديالها حتال 1983. عاونات هاد لفيديرالية باش تأسس مهرجان السينيما لأفريقية فخريبݣة. كان نور الدين الصايل مابين 1975 حتال 1984 مفتّيش عام ديال التربية لفلسفية. ومن 1984 حتال 1986 كان مدير ديال لبراميج فلقناة اللولة. من 1989 حتال 1990 خدم مستشار سمعي بصري فݣروپ أونا، ومن 1990 حتال 2000 مشا لفرانسا وولا مدير عام ومدير ديال لبرامج ف"كنال هورايزونز".